Papersnake/gushiwen huggingface dataset:
和岘窗韵是日也适赴座主西湖社日之宴
王志道（宋代）

雨余西子湿香腮，那得心清滞酒杯。
浪逐画舡分社饭，也教人道赏春来。
折枢密
岳珂（宋代）

陕服之俗重于义。公家府谷，殆且百世，予不能知子友之兄弟。

为谋而如己，交情之不替，亦足以见前修之志。
城中示友人
齐己（唐代）

久与寒灰合，人中亦觉闲。重城不锁梦，每夜自归山。

雨破冥鸿出，桐枯井月还。唯君道心在，来往寂寥间。
题弟侄书堂
杜荀鹤（唐代）

何事居穷道不穷，乱时还与静时同。
家山虽在干戈地，弟侄常修礼乐风。
窗竹影摇书案上，野泉声入砚池中。
少年辛苦终身事，莫向光阴惰寸功。
句
朱复之（宋代）

忽听夏禽三五弄，新红突过石榴枝。
闺词四十首　绣观音 其二十八
陈子壮（明代）

红粉深知只刹那，思修无路證三摩。分明璎珞金针现，一瓣莲花度普陀。
菌子诗追和杨廷秀韵
史迁（明代）

松花冈头雷雨急，坡陀流膏渍香汁。
新泥日蒸气深入，穿苔破藓钉戢戢。
如盖如芝万玉立，紫黄百余红间十。
燕支微匀滑更湿，倾筐盛之行且拾。
天随杞菊谩苦涩，采归芼之脱巾笠。
桑鹅楮鸡皆不及，嫫姑天花当拱揖。
盐豉作羹炊玉粒，先生饱饭踏晓日，更遣樵青行负笈。
和韩子云见寄二首 其二
吴芾（宋代）

世态无常似暮霞，人生难久类春花。已堪入谷携樵斧，还好临湖把钓车。

对酒未能忘酒伴，哦诗尤更忆诗家。何由会面论心曲，两地相望天一涯。
读王幼学上殿劄子
戴复古（宋代）

才到朝廷被论归，孤忠幸有九重知。
神医能识未苏病，国手难翻已败棋。
四海争传治安策，诸公如在太平时。
老夫怀抱缘何事，未到秋来早自悲。
满庭芳 复用前韵
马钰（金朝）

吊孝之人，送终之辈，当思兔死孤悲。青春渐老，休要恋花枝。好把精神收拾，超彼岸、出水腾泥。皈正觉，自心有病，物外去寻医。良医无药饵，劈昏凿暗，便是明师。要心无染著，熟境迁移。神净虎龙交媾，任红日、东出还西。无忧恼，长安路上，行道不迟迟。
焦尾辞
杨维桢（元代）

焦尾器犹在，焦尾音无遗。
眷兹古人器，恒以今四丝。
纤手弄掩抑，类作箜篌悲。
赤城有佳士，今人古人师。
独作古先操，颀然如见之。
饮以化人酒，此味从谁知？
和和靖八梅
胡铨（宋代）

当年曾见凤城头，入骨贪看兴未休。
小摘欲论千种恨，微吟还唤一番愁。
每嫌俗物薰心醉，长愿清馨满世留。
稼李倚风梨带雨，比方应合面骍羞。
新揭州学扁乡人求赋
陈著（宋代）

芹水扬新波，杏坛敷新阴。
春风年年事，乃有春如今。
薰薰礼义香，洋洋弦诵音。
但看此身贵，遐不在玉金。
畴昔岂□梦，足絷口就喑。
风雨魑魅多，一坎几千寻。
文明应奎壁，杲杲白日临。
绠之濯清泠，彭之起埋沈。
犂锄彼自分，丕我以佩衿。
花封肇鱼符，儒庠视泮林。
筮吉更扁揭，籀法何严森。
正气护宫墙，精光贯书琴。
贤侯蒞落成，寮寀分盍簪。
殷勤公堂酒，再拜奉一斟。
愿言寿斯文，师友相规箴。
道腴养斯丰，学深浚斯深。
厎柱既有在，狂澜可能淫。
庶为争鲁国，不负孔孟心。
蛮入西川后
徐凝（唐代）

守隘一夫何处在，长桥万里只堪伤。

纷纷塞外乌蛮贼，驱尽江头濯锦娘。
寄虚斋赵侍郎
戴复古（宋代）

老眼开还阖，愁怀醉不醒。
乾坤多变故，人物晓天星。
药石匡时切，蓍龟见事灵。
得公十数辈，亦足壮朝廷。
送蔡良医孟颐致仕桐川
曹义（明代）

京国交游二十年，邻居犹喜往来便。书灯几乞丹炉火，茶灶频分橘井泉。

正拟悬壶施妙术，那堪解组赋归田。一樽送别都门道，后夜相思月满天。
西江月·曾把江梅入室
汪莘（宋代）

曾把江梅入室，门人不敬红梅。清香一点入灵台。傲雪家风犹在。

状貌妇人孺子，性情烈士奇才。自开自落有谁来。与妆上林相待。
寄天台司马道士
沈如筠（唐代）

河洲花艳爚，庭树光彩蒨.白云天台山，可思不可见。
戊午寿国举兄
陈傅良（宋代）

一母分身四白头，从今家事付儿流。
只须老草供觞味，乍可婆娑伴钓游。
劳世万人输暇日，好天一雨荐新秋。
平章何物宜为寿，三十余年晏子裘。
六月一日始热二首 其二
赵蕃（宋代）

落日看篱脚，晚风占树头。庭荒虽若咫，步绕亦频周。

我老自投网，民愚还坐囚。相哀莫相释，点点更悠悠。
和范景仁王景彝殿中杂题三十八首并次韵其十
梅尧臣（宋代）

重说已经旬，应怀独寝人。
通宵弹玉枕，白昼拂床尘。
几想迎雕辇，何当快倦身。
门前车马立，疑是角生轮。
送许旸谷
谈九乾（清代）

子从虞山来，衣带虞山雨。山色近如何，苍烟横碧缕。

苔斑封剑石，绿阴滴桐乳。胡为忽抛却，郁郁首欲俯。

黄金台已空，易水风犹古。旧时屠狗人，晨星朗三五。

此行定有合，未必无小补。而我不自聊，生乃与哙伍。

去程无计留，回期可预数。岂不怀高堂，亦将念眉怃。

故山枫叶红，归作秋树主。旸谷轩名秋树。
登匡庐排律二十韵
邓云霄（明代）

半划青天上，平临朱鸟旁。雄吞彭蠡阔，势压楚云长。

九江纷缭绕，五岳互低昂。帝座通呼吸，神功接混茫。

星辰分翼轸，宫观自隋唐。天池春浸月，瀑布昼飞霜。

灵草三花秀，云屏九迭张。名山天地在，隐士姓名扬。

披画昔神往，扶筇今兴狂。登临穷绝顶，顾盼尽遐荒。

遥酹五老峰，累举千琼觞。回头近北斗，抗手揖东皇。

杏林思董奉，丹灶忆旌阳。仙驭日来游，香炉气飘扬。

吹笙黄鹤下，倚剑赤龙翔。小憩远公社，因寻李白堂。

白莲全草没，彩笔半苔藏。感叹千年事，行回九折肠。

浮生如梯米，幻界总沧桑。愿向山灵道，相传不死方。
反读为
潘用光（清代）

风飘碧色淡裙香，秀女村南正采桑。红雨杏花飞片片，素烟柳絮点苍苍。

中林和籁千山远，北陌行人一路长。童小识详推物景，丰年兆瑞现春芳。
试院唱酬十一首 戏呈试官
苏辙（宋代）

只隔墙东便是家，悁悁还似在天涯。
客心不耐听松雨，归信犹堪饮菊花。
翦烛看书良寂寞，披沙见玉忽喧哗。
自惭空馆难留客，试问姮娥稍驻车。
净明塔
张商英（宋代）

月满汾川宝铎寒，谁来此地葬金棺。育王得道行空际，尊者飞金出指端。

天上凝云常覆定，人间劫火漫烧残。三千世界无留迹，聊向阎浮示涅槃。
望江南四首·集南唐李后主句 其二
吴庆焘（清代）

多少恨，长恨水流东。梦里不知身是客，所思还在别离中。

宴罢又成空。
初秋夜叹
曾丰（宋代）

髣髴蟾蜍影，萧然蟋蟀声。秋随桐叶倒，心与鬓毛惊。

旧出斑无数，新添白几茎。百年成底事，揽镜若为情。
岩桂
华岳（宋代）

西风吹老碧莲房，万壑风流拆麝囊。
谩与篱花争晓色，肯都盆麝压秋芳。
月中有女曾分种，世上无花敢斗香。
要识仙根迥然别，一枝开傍郄家墙。
乌夜啼（醉枕不能寐）
程垓（宋代）

白酒欺人易醉，黄花笑我多愁。一年只有秋光好，独自却悲秋。

一急常吹梦去，月迟多为人留。半黄橙子和诗卷，空自伴床头。
读王黄州游官篇
黄裳（宋代）

感义区区谋国士，竟为升平模棱子。抗章言事来去忙，左提右挈归之理。

见姓书名安且荣，宁问贤愚落青史。隐居到此当忘言，对月且倒无忧樽。
湘夫人祠
胡宿（宋代）

翠华独去苍梧野，红袖同沈楚水濆。休把兰汤招怨魄，空留竹泪忆明君。

风前有恨啼湘瑟，天外无言拟峡云。不比石城双姊妹，帝家釐降有遗文。
阌乡送上官秀才归关西别业
岑参（唐代）

风尘奈汝何，终日独波波。亲老无官养，家贫在外多。

醉眼轻白发，春梦渡黄河。相去关城近，何时更肯过。
送叶子肃文学游广陵
沈鍊（明代）

临分握手且躇蹰，雪驿寒晖尚未舒。君仗才名客吴地，好迎春律向江都。

斗间气合双龙剑，梦里神符五岳书。别后瑶琴疏古调，可堪凉月夜堂虚。
送赵意林
尚廷枫（清代）

野鸟生嫌浴风池，国门携手不胜悲。故山松竹情原厚，圣代文胜道岂衰。

塞上风高双雁急，江南天阔帆迟。重经净慧论诗地，七宝庄严问是谁。
客邸呈诸友
徐瑞（宋代）

不用猖狂放泣岐，回车复路未为非。客愁无奈唯凭酒，口业未除犹说诗。

骑鹤吹笙初志在，闻鸡舞剑壮心违。秋风红叶青山下，准拟相携把菊枝。
华亭百咏·前京城
许尚（宋代）

庐落皆无有，依稀古堞存。
登临认遗迹，林莽暮烟昏。
郎官湖春日四首
李祁（宋代）

空山玉蕊照琼瑰，到处寻花共往回。
欲识春风最奇处，试来同看雨中梅。
临江仙 寿窦长卿
同恕（元代）

我友西溪上老耽，□书未省华颠。春工酝酿一家天。

花栏红日染，柳岸绿风牵。

有子有孙兰映玉，可人不坠青毡。吟诗酌酒过年年。

幅巾藜杖子，真个隐神仙。
暮春奉皇太后驻跸御园之作
弘历（清代）

西巡弭节三旬返，南耤乘时千亩耕。正喜熙春饶艳裔，得迎慈驭驻圆明。

朝烟已傍山村泮，宿雨应催苑卉荣。今岁田功真庆幸，承欢圣母倍怡情。
喜不群不疑见访
释道潜（宋代）

鹊啅庭梧喜满怀，悬知二子下崔嵬。山中爽气知多少，半逐风流杖屦来。
书寺中所见四首
张耒（宋代）

闲里光阴最好，病多谈笑无多。
梦幻世间种种，楞枷卷里消磨。
杂赋十二首 其八
陆游（宋代）

梦里曾作南柯守，少时元是东陵侯。今朝半醉归草市，指点青帘上酒楼。
赠王竹窗
许月卿（宋代）

若欲相寻向竹边，开窗着屐更谁先。
定有一轮穿密密，可无数谁洗涓涓。
茂林从昔於侬好，太极遥怜似我圆。
钓竿莫惜分新绿，更割半窗潇洒天。
松崖为许处士杰
张宁（明代）

满地松阴石径斜，萧疏横似野人家。窗涵水气秋偏蚤，座有书声地转佳。

凉逗晚风清鹤梦，冷和残雪映梅花。岁寒节操应相待，不是閒居爱物华。
人有画花中四伦者偶记毗陵旧诗即题其上
家铉翁（宋代）

佩玉垂绅廊庙人，幽花小草岂其伦。
须知四海皆兄弟，淡泊论交处处亲。
西轩雨中期象之夜话
韩维（宋代）

积雨空堂暮，清宵独掩门。
陈编徒自封，幽兴欲何言。
碧草生墙角，丹花发竹根。
聊持静者辙，一与道人论。
示孟郊
孟浩然（唐代）

蔓草蔽极野，兰芝结孤根。
众音何其繁，伯牙独不喧。
当时高深意，举世无能分。
钟期一见知，山水千秋闻。
尔其保静节，薄俗徒云云。
春晚书怀二首奉简陈益之
陈傅良（宋代）

百卉得雨露，华滋巧相娱。
但知说姚魏，河洛竟何如。
我方悟吾生，笺经未成书。
安得小学师，从之注虫鱼。
栽柳谣
沈云尊（清代）

栽柳复栽柳，伍伯持官符。下乡索钱如索逋，十株之值不得买一株。

栽柳堤两旁，灌溉日夜忙。枯死不汝贷，敲扑责补偿。

上官按部行阡陌，新柳濛濛拂幰碧。奖此良有司，奉令果称职。

乡氓或诉徵敛奇，戆直翻遭上官呵，柳株之值能几何。
客游感旧和汤希尧二首 其二
谢承举（明代）

剑匣书囊带楚烟，湘云岳树几流连。弓裘白马春游帐，弦管红流夜宴船。

香陌行踪延丽景，彩楼心事纪华年。无情惟有秋空月，同照离人两地天。
再和万寿润禅师书字韵五首 其五 投老
耶律楚材（元代）

囊里瑶琴驾上书，个中真味更何如。伴闲美竹千竿许，养老田园二顷馀。

睡起焚香诵圆觉，兴来缓轸品幽居。夕阳半下山偏好，吟入烟霞稳跨驴。
被系入中国诗谒藩臣
交趾国王（明代）

误入中华大邑州，夷邦焉敢谒王侯。
可怜无主东邻客，却作中原大国囚。
雁过衡阳边塞远，云遮故里楚天愁。
有人问我家何在，万里长江不断头。
训蒙绝句 意
朱熹（宋代）

意乃情专所主时，志之所向定于斯。要须总验心情意，一发而俱性在兹。
水调歌头·明月几时有
苏轼（宋代）

丙辰中秋，欢饮达旦，大醉，作此篇，兼怀子由。

明月几时有？把酒篇青天。不知天上宫阙，今夕是何年。我欲乘风归去，又恐琼楼玉宇，高处不胜寒。起舞弄清影，何似在人间。(何似 一作：何时；又恐 一作：惟 / 唯恐)
转朱阁，低绮户，照无眠。不应有恨，何事长向别时圆？人有悲欢离合，月有阴晴圆缺，此事古难全。但愿人长久，千里共婵娟。(长向 一作：偏向)
郏城秋夜怀李仁卿
李献能（金朝）

日入群动息，暝色阴濛濛。故人隔颍水，袅袅生秋风。

轻风捲纤云，碧汉磨青铜。坐久襟袖凉，皎月升天东。

伊人如此月，霁色罗心胸。可望不可亲，倏巳驾飞鸿。

念此太虚间，心交神自通。而况千里月，相望宁不同。

孤光透薄帷，俨如接音容。翻翻绕枝鹊，唧唧侵阶蛩。

上床转不寐，高楼待晨钟。相思夜何永，月落秋床空。
潭溪十咏·凉阴轩
刘子翚（宋代）

北窗何所见，疏竹杂遥岑。
凉飙思有无，虚檐动萧森。
此兴何由尽，移床入翠阴。
南园十三首·其九
李贺（唐代）

泉沙耎卧鸳鸯暖，曲岸回篙舴艋迟。
泻酒木栏椒叶盖，病容扶起种菱丝。
嘉泰二年岁在壬戌正月八日携家还里幕中诸友
王正功（宋代）

乳穴佳名久欣慕，兹游直与心期副。
今朝萧散七枝筇，衰迟未觉跻攀苦。
湘南悬想碧云横，桂岭遥瞻烟霭暮。
招提钟磬出幽深，村疃牛羊自来去。
忽闻流水响潺潺，渐睹岩扃隔烟雾。
山蹊蹑履乱崎嵚，翠壁题名杂新故。
乍暌朱墨略官箴，稍觉追随剧幽趣。
绝知官里少夷途，始信闲中无窘步。
人生如此信可乐，谁向康庄塞归路。
共醉生前有限杯，浇我胸中今与古。
早知富贵如浮云，三欢归田不能赋。
示诸子
苏辙（宋代）

老去惟堪一味闲，坐令诸子了生绿。
般柴运水皆行道，挟策读书那废田。
兄弟躬耕真尽力，乡邻不惯枉称贤。
裕人约己吾家世，到此相承累百年。
从剡溪至赤城
顾况（唐代）

灵溪宿处接灵山，窈映高楼向月闲。

夜半鹤声残梦里，犹疑琴曲洞房间。
山花子
佚名（宋代）

罗帐半垂门半开。残灯孤月照窗台。北斗渐移天欲曙、漏更催。
携手劝君离别酒，泪和红粉滴金杯。呜咽问君今夜去、几时回。
水调歌头 次李伯纪韵趣开东阁
李弥逊（宋代）

安石寓丝竹，方朔杂诙谐。昂霄气概，古来无地可容才。

不见骑鲸仙伯，唾手功名事了，猿鹤与同侪。有意谢轩冕，无计避嫌猜。

静中乐，山照座，月浮杯。忘形湛辈，一笑丘壑写高怀。

只恐天催玉斧，为破烟尘昏翳，人自日边来。东阁动诗兴，莫待北枝开。
十月旦上冢诗 其四
项安世（宋代）

一年两度过城隅，似读皇王万古书。看罢春花与秋叶，人间万事更何如。
再和时可二首 其一
陈渊（宋代）

芝眉不见忽经旬，屡出新篇故恼人。应共翰林争敏捷，岂如开府但清新。

鸡豚且入他乡社，桃李何殊故国春。白发苍髯共携手，从来管鲍两忘贫。
缘识 其十二
赵炅（宋代）

我曾闻昆吾有铁，九鍊方成冰似雪。玉彩精晶耀日月，风霜似似甚威烈。

新磨刃上七星文，谁敢锋前布陈云。黯黯凌空魑魅怕，销尽邪魔并诡诈。

寒光到处鬼神愁，哮吼乾坤一片秋。龙泉剑，龙泉剑，我用似波流，升平无事匣中收。
登北固山
费锡琮（清代）

绝岭横江岸，登楼望渺然。潮来徐福岛，山出寄奴泉。

境界分吴楚，波涛混海天。千秋征战地，今喜靖烽烟。
酬楚蒙侍御见寄花晨风雨游南溪佳什 其二
符锡（明代）

出郭深杯不住乾，忍教春色望中残。江花欲唤山花发，杜雨其如腊雨寒。

虎瞰西连铜柱险，凤池东注海门宽。追游几许陪疏放，乘兴还应此未阑。
坐船
司马光（宋代）

使君张皂盖，高宴碧湖心。苒蒻牵菱蔓，夷犹泊柳阴。

晚风侵坐冷，春浪没篙深。倒载归何晚，波间夕照沈。
玉勾斜
吴嘉纪（清代）

莫叹他乡死，君王也不归。年年野棠树，花在路傍飞。
重过三衢哭孙员外
罗隐（唐代）

烂柯山下忍重到，双桧楼前日欲残。华屋未移春照灼，

故侯何在泪汍澜。不唯济物工夫大，长忆容才尺度宽。

一恸旁人莫相笑，知音衰尽路行难。
夜起
方起龙（明代）

梦醒不复寐，披衣中夜起。辘轳寂未声，寒窗照破纸。

乾坤只一皓，圆魄无纤滓。人游于光中，顾影一粟耳。

我魂为之濯，焉用冰壶水。人天气交澄，不能言所以。

兰焰未残烟，冷香生露蕊。满耳砌蛬音，断续不肯已。

小童忽呓言，梦中作悲喜。
移梅竹谢彰教寺事
释居简（宋代）

苍玉根连白玉条，湿云冉冉碧萧萧。花含鼎实宜先发，节笑心空贵后凋。

友此双清同日种，听它六出几时飘。不如杨柳江边树，惠浅恩疏怨不消。
刘指挥勤学斋
杨士奇（明代）

时平无警柝，公暇事遗编。解剑闻春诵，烧灯减夜眠。

竹深幽院里，花暗素房前。事业由多学，相期及盛年。
富春至严陵山水甚佳
纪昀（清代）

浓似春云淡似烟，参差绿到大江边。
斜阳流水推篷坐，翠色随人欲上船。
甲午淮幕和萧应父赠郑允蹈韵 其二
李曾伯（宋代）

客来远自洞庭滨，一笑相逢耳竞倾。把酒未须论后约，读书已恨欠前生。

畴堪太乙青藜照，亦有丰城宝剑精。近在眼前休蹉却，君如未识问君平。
赵侯
林希逸（宋代）

盛德高年百福全，瑶池元是女中仙。慈民束吏如侯少，为国生材叹母贤。

綵服俄更衰服去，襦歌还与薤歌传。民怀召父依依切，苦恨夫人不少延。
鱼
丁谓（宋代）

劝叶复依蒲，登龙是去途。
何烦垂翡翠，未肯畏鹈鹕。
已负吞舟大，终无涸辙虞。
濠梁宁足乐，相忘在江湖。
偈二首 其一
释守道（宋代）

日月绕须弥，人间分昼夜。南阎浮提人，祇被明暗色空留碍。
秋日送客梁山道中
晁公溯（宋代）

白露下木末，寒蜩抱枝鸣。
道帝几官树，稍稍栖乌惊。
不知何为尔，萧瑟来秋声。
遥山敛暝色，凉月含空明。
吾其及清夜，登车可徐行。
露帻受新爽，风襟逐轻尘。
兀兀寄残梦，泠泠析余酲。
东行二十里，斗落参复横。
晨光明紫霞，银潢淡疏星。
吾行不可缓，晓复尘沙生。
钱起居挽辞二首
苏颂（宋代）

地席贤王宠，官分右掖司。
文华天所赋，政事吏为师。
始见良言进，俄惊哲士萎。
平生公辅业，所赖圣明知。
仆射山人山中四时词 其一
汪珍（元代）

春风破寒入幽谷，残雪消时烧痕绿。林花斗日媚于颊，野蕨登痕甘胜肉。

南漪新渌晴满湖，春来行乐何处无。一樽我欲就花饮，花下啼禽能劝沽。
寄何孟门时客琼南二载矣三首 其一
陈恭尹（清代）

醉别江头解袷衣，别来两度见芳菲。海南节序无寒暑，空使王孙不记归。
偈颂四十一首
释慧晖（宋代）

他家自有通霄路，何用从容求别路。
巍巍绝顶落潭底，峭峭家风吹满路。
饭客看鹤赏梅遇雨有作
吴芾（宋代）

鹤舞梅开总有情，小园方喜得双清。
无端风十妨游览，不使衰翁眼暂明。
会景亭
司马光（宋代）

景物浩无穷，兹为一都会。之人心若鉴，万状尽相对。

乔林拥砌心，脩岭倚窗背。流云过席上，去鸟出天外。

徐徐杖屦整，蔼蔼郊原晦。来往亦何为，逍遥真乐内。
和九兄古梅
苏泂（宋代）

处女何因发半华，一生蓝缕在贫家。
冷灰豆爆真奇事，枯树中间忽数花。
暂归南村题山房左壁 其一
李良年（清代）

特立人千载，平生酒数卮。水清闲钓手，园小负花师。

招鹤从初好，听莺已后时。向来湖海意，寂寞短筇知。
送沈侍郎二首 其二
王阮（宋代）

重入脩门已有期，趣装聊此著征衣。帝思宣室名儒对，人喜玄都旧客归。

高节不难全晚岁，亨途未必尽危机。愿公且为苍生起，莫向苕溪恋翠微。
次韵元功才友道中草药见贶因以解嘲
张元干（宋代）

当时勇决径归休，更有人愚似我不。
何许置锥宁免累，直须毕娶始无忧。
频遭白眼伤流俗，谁向青门念故侯。
客里题诗相慰藉，羡君椽笔合螭头。
春雨
徐玑（宋代）

断桥横落浅沙边，沙岸疏梅卧晓烟。
新雨涨溪三尺水，渔翁来觅渡船钱。
偶题三首
蔡沈（宋代）

日日门前路，春风与物期。
早梅纷白雪，垂柳散青丝。
把酒怀情久，吟诗遣兴迟。
闲来复闲往，携策谩逶迤。
和叶道卿连日阴曀坐曹无绪见寄
宋祁（宋代）

雾著青旗燕尾斜。轻阴连日遍天涯。
上林已暖先催雁，细柳犹疏不碍鸦。
积润未妨铿画瑟，薄寒仍欲定流霞。
问君何事贪官事，只倚雕章念岁华。
用韵寿郑子仁二首
项安世（宋代）

殿阁风来六荚新，勾芒犹是管馀春。
明朝斗外星初转，今日樽前夏未真。
九十日都成此会，八千年更属何人。
并将骀荡清和德，锺作崧高骏极神。
富阳陈大夫遣二吏抄俚文用写道寓于文之意还以请益
曾丰（宋代）

道固无方实以书，要于书悟道之虚。雷风水火易经始，草木鱼虫诗绪馀。

万理所归为宝藏，一真之外是蘧庐。俚编道欲相磋切，不道亡筌自得鱼。
送崔拾遗峒江淮
戴叔伦（唐代）

九门思谏议，万里采风谣。关外逢秋月，天涯过晚潮。

雁来云杳杳，木落浦萧萧。空怨他乡别，回舟暮寂寥。
次韵曾都曹喜雨
黄庭坚（宋代）

水旱国代有，人神理本通。
偏雩祠小大，敢指蜺雌雄。
地厌焚惔极，天回顾盼中。
蛟龙起乖卧，星斗晦澄空。
云挟雷声走，江翻电脚红。
宠光归稼穑，滴沥在梧桐。
詖讼犹相及，时霖恐未丰。
洁斋蕲得岁，同病托诸公。
五月七日拜致仕敕口号
陆游（宋代）

剡曲东归日醉眠，冰衔屡忝武夷仙。
恩如长假容居里，官似分夷不限年。
一扎疏荣驰厩置，两儿扶拜望云天。
坐糜半俸犹多媿，月费公朝二万钱。
幽居即事八首
赵蕃（宋代）

世事不关幽事，睡魔可伏诗魔。
隐几灰心南郭，无言示病维摩。
山行二十里至鹤弄岭又见息勒村
项安世（宋代）

初疑峡外更无天，自见文丰意释然。复向牛头行乱石，便知鹤弄有平川。

两山开处成塘水，十里宽乡漫稻田。一险一夷元物理，闲悲闲喜漫情牵。
理发见白有感
邵宝（明代）

日来栉我发，渐觉白者多。世事非我力，我忧欲如何。

我齿邻半百，光阴逝江河。老至不自觉，自谓心无他。

我心但不改，不妨发皤皤。
观钓
余靖（宋代）

趋尘寒浦波，桂子秋空月。
烟湿钓纶轻，雨溅苔矶滑。
健鲤吞香钩，锦文红鱍鱍。
将为沸鼎游，势穷犹喣沫。
搘颐闲怅望，江湖晴荡漾。
奋鬣就其深，族类能相忘。
胡为贪一饵，委身刀机上。
寄言洗耳翁，逃名真可尚。
散怀
陆游（宋代）

东行西行一日过，深酌浅酌万事休。
亦知衣食将不继，老甚安能怀百忧？
颂一百则
释重顯（宋代）

断际全机继后踪，持来何必在從容。
巨灵抬手无多子，分破华山千万重。
风入松 里中冒雪开车
薛时雨（清代）

天公知我酒怀骄。奇冷逼金貂。行装不带苞苴物，霎时间、满载琼瑶。

衰柳重看絮舞，寒林又见花飘。

征车缓缓度溪桥。冻合碾难消。生平饱历冰霜味，耸吟肩、白战诗鏖。

四面山如群玉，我如遗世佺乔。
点绛唇
王千秋（宋代）

何处春来，试烦君向钗头看。舞翻飞燕。已拂春风面。

白玉圆钿，酌酒殷勤劝。深深愿。愿长□健。岁与春相见。
句 其一
刘某（宋代）

输税地全无菽麦，入城人半是渔樵。
漫成七首
张耒（宋代）

高槐无花亦有阴，参天老枝逾十寻。
流莺不使人窥见，故隔深条送好音。
横浦十咏·横浦
刘黻（宋代）

地与崆峒接，中多隐者韬。
山腰僧寺小，水口古榕高。
粗石草木瘦，细民衣食劳。
予来无一事，吟荇补离骚。
登泰山
王安舜（明代）

泰山东望走群龙，直上天门第一峰。泉壑晴霞开罨画，长空飞雨洗芙蓉。

残碑莫辩秦时字，断简曾埋汉武封。览胜欲摅天下目，不知身在古鸿濛。
江梅引 用白石翁格
黄燮清（清代）

帘钩风响玉珑玲。乱愁生。不堪听。剩有梅花，疏影伴窗棂。

无语听妆无语坐，太忪惺，灯昏也、睡未曾。

檀奴归信欠分明。画楼深，霜气凝。雁儿解事，定飞去、代诉离情。

独自绣衾，寒拥度残更。懊恼月斜钟易动，一声声，才成梦，又打醒。
送吕贯中
强至（宋代）

陋邑相逢乐且敖，一枰才了又丹醪。
酒因校户知君大，棋为论饶觉我高。
忽对溪山挥别袂，却忧棋酒寡同袍。
勉哉各努当年力，无使功名见二毛。
寄夫
陈玉兰（唐代）

夫戍边关妾在吴，西风吹妾妾忧夫。
一行书信千行泪，寒到君边衣到无。
题慧二梅图
徐照（宋代）

水波上头竹枝下，隙月斜穿雪轻酒。
东君只付一家春，俗眼自分宫与野。
从来诗子多好奇，寒暖又别南北枝。
山翁酒醉不复语，穷驴破帽松风吹。
早过午桥口占（二首）
陆容（明代）

花影西偏半月高，不妨清梦起趋朝。
金乌未促龙楼鼓，次第哦诗过午桥。
送大彰徐博士还钱塘以客路青山外五字为韵赋诗五首 其五
释宗泐（明代）

累怀湖寺逢，何时江城会。况当秋夜凉，明月坐相对。

来日非今日，握手复一慨。相别无远行，出门即天外。
以诗问谹父病五首
王洋（宋代）

不与红尘费梦思，白云流水有心期。
吟君细与鸥盟句，病起全胜未病时。
写真自赞五首
黄庭坚（宋代）

吏能精密，里行婣恤，则不如兄元明，而无元明忧疑万事之敝。
斟酌世故，铨品人物，则不如其弟知命，而无知命强项好胜之累。
盖元明以寡过，而知命以傲世。
如鲁直者，欲寡过而未能，以傲世则不敢。
自江南乘一虚舟，又安知乘流之与遇坎者哉。
次韵酬宋妃六首
王安石（宋代）

东风渺渺客天涯，病眼先春已见花。
远欲报君羞强聒，老知随俗厌雄夸。
穷通往事真如梦，得失秋毫岂更嗟。
邂逅故人唯有醉，醉中衣帻任欹斜。
一绝寄家
郑刚中（宋代）

惊枕梦回常半夜，倚楼魂断是斜阳。
如何行李犹淹泊，未报蒲帆过武昌。
送元上人归宁
魏野（宋代）

禅性虽无著，偏亲奈白头。
直应飞锡到，方是倚门休。
雪里犹思去，花前岂易留。
如何迎侍得，住近免离愁。
度石栋岭
朱松（宋代）

我行欲安适，策马踰山樊。谷深不可瞬，危磴争猱猿。

坡坨两山间，寂历三家村。茅檐青裙妇，蓬发薪烟昏。

敲冰那可饮，分我一掬温。郎樵晚未归，客至不与言。

不奉沙头卮，肯投柳下门。作诗配国风，行者式其藩。
风中柳 水碓
洪希文（元代）

锦里人家，桑柘阴连西崦。驶决溪流青似染。引机激水，作碓依山旁，无朝无暮无丰歉。德耀当年，杵臼生涯勤俭。强劝郎温温笑脸。男儿志气，正欲长光焰。任顽石、也须头点。
再用前韵 其二
彭汝砺（宋代）

夜色清如水新洗，月上烛明栖鸟起。灼灼其华散成绮，仙翁岸帻光明里。

公明如月非如烛，文华亦非花得似。安危自以天下任，故与众人同笑喜。

手折芳枝嚼红蕊，临池想濯沧浪水。芳菲肯付游人醉，知公爱民一如子。

月盈易亏花落易，直须催促公排比。公看光阴去无止，欻如白驹过隙耳。
喜迁莺
王礼（元代）

甘霖停霤。喜浩荡洪恩，跻民仁寿。戍柳拖金，海棠染绛，报道宰官移绶。

转眼积劳三考，大卧更深犹昼。最好处，似冰壶玉露，十分清漻。

难有。看里巷、此日壮夫，都是来时幼。笳鼓迎风，旌旗耀日，旋筑草堂完就。

自今四时纳福，遥对深山如绣。愿岁岁、共桐乡父老，一卮春酒。
朝中措
王彭年（宋代）

人才七泽盛三湘。前辈敢追望。惭愧史君劝驾，杯前重赐篇章。

雷风断送，鱼龙变化，云路蜚骧。德意如何报称，短歌莫写毫芒。
送谢希孟归黄岩四首
陈傅良（宋代）

法令如牛毛，斯鞅信手成。
簿书积丘山，赵张眼愈明。
万人立下风，国势尊且荣。
未省三代前，谁独有此名。
登越王楼见乔公诗偶题
王铤（唐代）

云架重楼出郡城，虹梁雅韵仲宣情。越王空置千年迹，

丞相兼宣万古名。过鸟时时冲客会，闲风往往弄江声。

谬将蹇步寻高躅，鱼目骊珠岂继明。
舟中望南山次及甫韵
洪咨夔（宋代）

水赢牵路漫，水缩滩碛多。
涉世正如许，忠信平风波。
寒肩拥榾柮，灰裹寻阴何，
举头见南山，白云生薜萝。
题友城西读书处
林环（明代）

美人富才华，卓荦时罕俦。卜居得幽胜，乃在城西头。

杜门谢尘得，岂学隐者流。振衣赋采芹，还从泮水游。

道腴每嚅哜，圣涯时咏游。倦来即掩卷，物景长与谋。

山色到庭晚，泉声落涧秋。时閒听幽鸟，花外相得啾。

持此每自适，雅怀独悠悠。人生贵激昂，宁肯久淹留。

矧子青云器，正当学而优。伫看早腾骞，庶以追前修。
次韵张仲宗 其二
葛胜仲（宋代）

二顷无田空好岁，四郊多垒已仍年。遥知壁立书生舍，只有溪藤与麝烟。
大年雨中见寄二绝因次韵
孙作（明代）

十载青春伴旅游，无田安敢羡归休。
梦回读罢凄然句，正似彭城风雨秋。
淳祐祭海神十六首 捧俎用《丰安》。
郊庙朝会歌辞（宋代）

昭格灵贶，祀典肇升。牲牷告充，雕俎是承。荐虔效物，省德惟馨。

灵其有喜，万宇肃澄。
平芜晓望
吴俨（明代）

怀古视平芜，尝闻少陵语。今公复有怀，所怀在何许。

前望龙盘山，道路修且阻。草木郁苍苍，独不见伊吕。
句
邵伯温（宋代）

充城繁盛冠东川。
句
梁纯（宋代）

好峰又是来当面，不惜迟迟下马看。
游凤石道院
萧立之（宋代）

山外西风掣大船，悬崖一席镜中天。凤何年化石班驳，龙有时中潭碧鲜。

礨空似经灵运凿，苍筤竞著祖生鞭。人知鱼乐谁知我，度度归时月满川。
与因典座
释正觉（宋代）

胸中行脚事分明，亲见芙蓉缀晚英。
黑马踏霜元不迹，白鱼吹水了无声。
投机曾弄无须锁，出手相扶折脚铛。
去米去沙还未可，要须偏正竝头行。
白云泉煮茶
韩奕（元代）

白云在天不作雨，石罅出泉如五乳。
追寻能自远师来，题咏初因白公语。
山中知味有高禅，采得新芽社雨前。
欲试点茶三昧手，上山亲汲云间泉。
物品由来贵同性，骨清肉腻味方永。
客来如解吃茶去，何但令人尘梦醒。
次韵木伯初秋兰 其一
许及之（宋代）

堪嗟堪惜是怀沙，占得秋兰作楚花。世莫我知方自足，底将逝水送韶华。
永安舟次遇南陵王春台同年出示湖上读书图属题因赋赠
顾宗泰（清代）

峭帆亭外西山青，峭帆亭下交河明。与君相逢快握手，依然烟水寻鸥盟。

维舟并坐绿杨岸，向晚天风起清汉。却怜同是江南人，乡关极目□云断。

多君示我湖上图，花潭松堰交萦纡。彷佛此身置丘壑，幽栖那羡壶公壶。

我本闲情爱空谷，欲到春城访春谷。朗陵叠翠仙螺环，崎湖荡碧香流曲。

岂知近岁羁天涯，水乡不得长浮家。燕南赵北苦驰逐，云山兴发徒咨嗟。

即今掉头始归去，良知忽聚潞河路。一披画卷开心颜，便拟渔村永晨暮。

明发风催远道舟，清游□到水西头。陶园三径知如昨，添得晴湖菡萏秋。
靖安寺
陈洙（宋代）

处士亡来二百年，故居牢落变祗园。
诗名长共江山在，冤气尚磨星斗昏。
台榭几人留好句，渔樵何处问曾孙。
昔时泉石生涯地，日暮寒云绕寺门。
颂古三首
释心月（宋代）

日永风清，雷奔电卷。
无位真人，略通一线。
大田
佚名（先秦）

大田多稼，既种既戒，既备乃事。以我覃耜，俶载南亩。播厥百谷，既庭且硕，曾孙是若。

既方既皁，既坚既好，不稂不莠。去其螟螣，及其蟊贼，无害我田稚。田祖有神，秉畀炎火。

有渰萋萋，兴雨祈祈。雨我公田，遂及我私。彼有不获稚，此有不敛穧，彼有遗秉，此有滞穗，伊寡妇之利。

曾孙来止，以其妇子。馌彼南亩，田畯至喜。来方禋祀，以其骍黑，与其黍稷。以享以祀，以介景福。
谢送篆文屏风因次来韵
余靖（宋代）

一局聊将万境祛，非同得兔守枯株。
北窗枕畔添奇物，却想渊明旧日无。
襄阳咏史 其三十三 习家池
李俊民（金朝）

日日山公载酒过，醒时常少醉时多。儿童拍手阑街笑，惊破沧浪一曲歌。
咏史下·高堂隆
陈普（宋代）

负土衣冠乱满园，不知曹德是轩辕。
土山白尽忠臣发，何似初来莫妄言。
端午日
杨时（宋代）

悠悠南北各天涯，欲望乡关眼已花。
忆得亲庭谁共语，应怜游子未还家。
翰林故事莫盛于唐宋聊述旧闻拟宫词十首 其六
袁桷（元代）

入院听宣席未温，赐金已向案头存。清晨上马还家去，内出黄麻付閤门。
和定州端明雪浪斋
张耒（宋代）

中山士马如云屯，号令惟觉将军尊。
熊旗犀甲罗左右，金钲鸣鼓喧朝昏。
少年畎亩老为将，谁能复记躬耕村。
东坡先生事业异，道岐不得安修门。
眼前富贵念不起，惟有山林劳梦魂。
榛中奇石安至此，坐蒙湔洗见本根。
奔流骤浪势万里，至画乃扫笔墨痕。
黄牛三峡固细事，赤壁长江何足论。
能令万古蛟蜃怪，么么入此玻璃盆。
扁舟独往则不可，平生致君言具存。
满江红·睡起纱窗
何梦桂（宋代）

睡起纱窗，问春信、几番风候。待去做、踏青鞋履，懒拈纤手。尘满翠微低叶，离愁推去来还又。把菱花、独对泪阑干，羞蓬首。回鸾子，空怀袖。金缕曲，无心奏。记碧桃花下，夜参横斗。六幅罗裙香凝处，痕痕都是尊前酒。到如今、肠断怕回头，长门柳。
鹧鸪天·尚忆都门祖帐时
魏了翁（宋代）

尚忆都门祖帐时。重来动是十年期。云拖暮雨留行色，露挟秋年入酒卮。湖上雁，水边犀。未须矫首叹来迟。北风满地尘沙暗，宣室方劳丙夜思。
颂证道歌·证道歌
释印肃（宋代）

二乘精进勿道心，南宗北祖乱纷纭。
虽是善困招恶果，几时解得见天真。
赋得归山独鸟迟
伍瑞隆（明代）

倦飞还就啄，欲宿更呼群。片影依山月，孤鸣入暮云。

旧巢应不负，密树暝难分。三匝声逾切，无劳送客闻。
钱德远判县与母同生日
释宝昙（宋代）

彩衣何似舞衣轻，鸾镜还如水镜明。
百里弦歌归有道，一轩风镜不胜情。
口香知吮莲华墨，山近闻拖蜡屐声。
百拜一樽须竟醉，看飞凫舄上蓬瀛。
春贴子词 其四
司马光（宋代）

圣主终朝勤万几，燕居专事养希夷。千门永昼春岑寂，不用车前插竹枝。
蝶恋花（和张文伯海棠）
王之道（宋代）

碧雾暗消香篆半。花影穿帘，厌浥苍苔院。鸂鶒一双塘水暖。浮浥时近垂杨岸。

雨过不知春事晚。但怪朱唇，得酒红潮面。野蔌山肴三四盏。携尊更向花前看。
同公济宿天竺寺赋闻泉
释契嵩（宋代）

几晏林间宿，初闻况夜晴。漱寒醒客梦，飞响应山鸣。

深涧松风静，幽人石室清。谁人能为我，写此入琴声。
赠洞霄道士
戴复古（宋代）

高枕清流卧白云，灵龟骨相鹤精神。
凡为九炼山中客，定是群仙数内人。
驯虎岩前攀逸翠，□蚊亭下濯征尘。
练师莫笑狂夫老，乞我金丹养病身。
菩萨蛮五首·集南唐李后主句
吴庆焘（清代）

风回小院庭芜绿。新声慢奏移纤玉。南国正芳春。相看无限情。

春愁过恰病。趁拍鸾飞镜。侬为出来难。黄昏独倚阑。
淹泊
苏泂（宋代）

淹泊何如此，归来亦偶然。
江寒惟罩雨，船晚各炊烟。
宿雁起无借，饥乌鸣乞怜。
遥传潮入浦，孤埭已争牵。
挽朱吏部子明二首
刘克庄（宋代）

渡江太史后，当世大儒门。
诸老贤宗子，文公爱嫡孙。
不来陪讲席，却去护留屯。
寂寞冯唐老。无人为上言。
晚晴欲适西村不果
黎廷瑞（宋代）

两歇无余春，草木忽而长。
东风吹旷野，千里绿莽莽。
夕阳澹微明，命策赴幽赏。
徘徊石上坐，郁郁念畴曩。
子规叫重云，意散不复往。
送友人别 其一
何若瑶（清代）

西风吹木叶，一夜别长条。送客临江浒，青林落晚潮。

何时一樽酒，相对且停桡。明日沙边雁，归云入望遥。
祈雪宿斋醴泉观
韩琦（宋代）

愆阳经腊恻皇情，遍走灵祠达意诚。马殆始知仙府迥，露寒如到月宫清。

甘泉既久蠲民瘼，惠泽非难涤厉萌。日待神龙兴热窟，一吁嘉雪满寰瀛。
送王次公观察视学关中六首 其五
胡应麟（明代）

鼓吹朝巡百二州，五陵花色傍行驺。山回菡萏终南出，殿锁芙蓉太液愁。

异日诸儒传白虎，早时多士识青牛。葡萄细酌咸阳夜，好是经过旧酒楼。
书江亭壁
陈郁（宋代）

人间风浪最倾危，君自深藏了不知。
只恐随流禹门去，又翻头角露天池。
挽欧阳梅坡
吴势卿（宋代）

穆陵老进士，归侍白云乡。
前辈风流远，斯文感慨长。
平生足千载，盛德在诸郎。
斜日城头路，寒梅立莽苍。
野饭
陆游（宋代）

六十日白可续饭，三千年清何与人？堪笑此翁顽似铁，还山又食一番新。
上潘舍人德久
陈宓（宋代）

惭愧西湖处士身，强縻珪组向南闽。
旌旗夹道浑闲物，句律横空别有神。
严濑旧题追古昔，奚囊白首更清新。
年来乘喜三回见，一代于今有几人。
火记六百篇
张伯端（宋代）

火记六百篇，十月如转毂。
朝昏各一卦，屯蒙相趁逐。
子时发阳火，二百一十六。
午时起阴爻，十八八个足。
铅消汞自乾，熏蒸丹已熟。
阴尽变纯阳，体貌如琼玉。
绍兴祀太社太稷十七首
佚名（隋代）

神地之道，粒令有先。
向蔼祈报，礼严豆笾。
降登裸荐，罔或不虔。
以似以续，宜屡岂年。
观猎
李白（唐代）

太守耀清威，乘闲弄晚晖。
江沙横猎骑，山火绕行围。
箭逐云鸿落，鹰随月兔飞。
不知白日暮，欢赏夜方归。
青州试院次监门韵四首呈同事李无咎补之签判王柏立之刘及至父二宰郑与权存道司户李致志道县丞 其二
葛胜仲（宋代）

东秦人士富豪英，乡老宾贤上帝庭。玉笋未知谁得地，金籯闻说剩通经。

雄夸气各千云汉，妙制文多焕斗星。水镜诸公标鉴在，大声从此起非霆。
湖上
连文凤（宋代）

东风残柳旧烟青，不见长亭共短亭。
几处王孙芳草地，胡僧相对坐看经。
琅邪三十二咏 其二十七 了了堂
韦骧（宋代）

了了还未了，都忘了始真。登堂知此意，方悟死前身。
峻庵大中丞以会谳来禾公余过访喜赠 其一
钱陈群（清代）

东巡扈从忆当年，马上相逢揖大贤。喜共谈谐随豹尾，早占位望识鸢肩。

论交郑重金声比，载道勋名竹帛传。岁晏公余来话旧，真如雪夜子猷船。
题酒务壁
陈与义（宋代）

野马本不羁，无奈卯与申。
当时彭泽令，定是英雄人。
客来两绳彭，客去一欠伸。
市声自杂沓，炉烟自轮囷。
莺声时节改，杏叶雨气新。
佳句忽堕前，追摹已难真。
自题西轩壁，不杂徐庾尘。
澄江亭
杨蟠（宋代）

万里松州对海门，苍亭缥缈出飞堂。
东浮不碍三江下，北转无声百谷滨。
月静秋纹收白縠，天横暮色变黄银。
风流小谢千年外，解咏消愁更有人。
和陶读《山海经》
苏轼（宋代）

今日天始霜，众木敛以疏。
幽人掩关卧，明景翻空庐。
开心无良掩，寓眼得奇书。
建德有遗民，道远我无车。
无粮食自足，岂谓谷与蔬。
愧此稚川翁，千载与我俱。
画我与渊明，可作三士图。
学道虽恨晚，赋诗岂不如。
九日幸临渭亭登高应制得开字
卢藏用（唐代）

上月重阳满，中天万乘来。萸依佩里发，菊向酒边开。

圣泽烟云动，宸文象纬回。小臣无以答，愿奉亿千杯。
独宿赠伯已
陈藻（宋代）

独宿空斋夜雨流，对床无味不如休。
论文似汝相逢少，又被尘埃铺席囚。
骐骥池上与冲卿同赋
韩维（宋代）

清帘翳华屋，脩树环广池。凉风欣然来，忽若与我期。

感激气节异，念言此何时。云霄有灵匹，嘉会方在兹。

瓜华动都邑，举俗共遨嬉。嗟我独不饮，奈此天运为。
游建隆观
孔武仲（宋代）

瑞云灵迹久荒芜，琳馆重开耸碧虚。
邂逅马蹄过胜境，纷纭人世得仙居。
异花重叠春辉早，乔木森阴晚景疏。
金阙瑶台不容久，归来风驭冷襟裾。
为人贺沈镇江生日 其一
周紫芝（宋代）

一麾新领浙西州，重说当年八咏侯。要遣虏人知宿将，故乘轺传作遨头。

朅来京口颁明诏，便合甘泉从禁游。红袖相扶客为寿，莫嫌和月醉西楼。
醉太平·厌厌闷着
佚名（宋代）

厌厌闷着。厌厌闷着。奴儿近日听人咬，把初心忘却。教人病深谩摧拙。凭谁与我分说破，仔细思量怎奈何，见了伏些弱。
子规
潘牥（宋代）

一声啼破万山云，我正思归自喜闻。
莫向贵人庭树下，王孙金弹不饶君。
广武驿
钟骏声（清代）

断镞埋枪何处寻，我来广武一沈吟。英雄竖子皆尘土，落日长沈自古今。

且喜清时无列燧，欲消溽暑指疏林。匆匆驱马荒原下，那有闲情叹不禁。
颂证道歌·证道歌
释印肃（宋代）

两种犹如镜上痕，直达□取岭南能。
便显秀公无跳脱，徒劳四句语言争。
舟中酬杨中丞春早见寄
薛能（唐代）

锦楼春望忆丹楹，更遇高情说早莺。

江上境寒吟不得，湿风梅雨满船轻。
四哀诗 其二 哀兄即师
蔡清（明代）

昔日小苏与大苏，对床旧约老不疏。生今此愿不可摅，青灯独对读遗书。

读书之意竟何如，立德立功泽八区。显祖宗兮大门闾，伸兄遗志无使孤。
三月二十二日作
陆游（宋代）

雨过草争出，溪湍鱼逆行。
轻舟摘蒪菜，小市听莺声。
万事已无梦，一樽犹有情。
吾儿能讲学，不必说无生。
书事二首
陈造（宋代）

壮年肤骨已清臞，老去支离转不如。
二十七年扶病过，半缘耽酒半耽书。
淮岸无仙树，惟杨柳种皆成行，一林千百株，堆云泻浪，绿映水天，而长河卫北岸倍多，因口占一绝
李寄（明代）

茅檐土屋黄沙岸，门对清淮不次开。领略春风无限好，一林杨柳绿云堆。
别墅芍药盛开沈公辟有诗见嘲次韵代柬
陈棣（宋代）

翰林忆昔咏孤芳，自合移根向玉堂。
贵客亲陪天女手，侍臣应带御炉香。
花前未许退之醉，江上空嗟子美狂。
一夜殷红飘落尽，不堪寂寞对霞觞。
点绛唇·蹴罢秋千
李清照（宋代）

蹴罢秋千，起来慵整纤纤手。露浓花瘦，薄汗轻衣透。
见客入来，袜刬金钗溜。和羞走，倚门回首，却把青梅嗅。
十忆 忆坐
李元膺（宋代）

椅上藤花阚面平，绣裙斜绰茜罗轻。踏青姊妹频来唤，鸳履贪弓不意行。
十一月十三日胥江汎月旋舸登城归咏
皇甫汸（明代）

寒江湛澄澈，华月辉相鲜。乘流载尊俎，泻影发楼船。

翠巘合杳霭，兰皋带长烟。万艘杂灯火，千门纷管弦。

飞盖揽崇堞，辍棹回前川。曾经故宫里，为照荒台边。

情非乌栖夜，迹是鹿游年。登高与临水，行乐并悽然。
奉和鲁望寒夜访寂上人次韵
皮日休（唐代）

院寒青霭正沈沈，霜栈干鸣入古林。数叶贝书松火暗，

一声金磬桧烟深。陶潜见社无妨醉，殷浩谭经不废吟。

何事欲攀尘外契，除君皆有利名心。
访荆国王公 其三
释道潜（宋代）

苦嫌荣禄早收身，归与渔樵共隐沦。白下门西山迤逦，兴来长是岸乌巾。
绮罗香 题杏楼晓妆图
鲍之芬（清代）

中酒高楼，卖花小巷，一枕春眠初醒。镜里惺忪，双脸断霞还晕。

初纤腰、一幅云拖，扫眉黛、二分月印。待妆成、簪上红香，露痕浓染鬓云润。

风番吹已过半，杨柳青青不隔，天涯芳信。料峭馀寒，十二阑干休凭。

仅关心、莺踏铃声，似相识、燕窥帘影。自娇憨、生小无愁，画梁延素颈。
好事近
周紫芝（宋代）

雨后欲斜阳，红满井梧风叶。还是夜来时候，共小轩明月。

不关纤手与调冰，消除这些热。自是月娥肌骨，似玉壶香雪。
孙曼叔暮行汴上见鹘击蝙蝠以去语於予
梅尧臣（宋代）

野鹘性决裂，所食唯狞飞。
小鸟不入眼，拳发强弩机。
日暮未有获，岂择大与肥。
瞥下攫蝙蝠，去以填肠饥。
休笑老鸱饱，衔得腐鼠归。
赵观察作斋名烟艇孙耘老作唐律相邀同赋乃次
陈天麟（宋代）

知君心本有沧洲，故揭寒斋作钓舟。
已遣江湖频入梦，便呼鸥鸟与同游。
浮骖未可追前事，画舫犹堪拟胜流。
笠泽有家归未得，断肠芦叶荻先秋。
神宗皇帝挽辞 其三
黄裳（宋代）

集英春又到，閒了万年觞。晓鼓催攒殿，悲风助挽郎。

帝符归有道，仙仗去无方。谁念频回首，诸生泪两行。
霓裳中序第一 感怀君莲，用草窗韵
赵我佩（清代）

青山恨万叠。蹙损双弯眉上叶。愁似蚕丝寸结。更怕听乱蛩，空阶啼月。

香消臂雪。剩绀纱和泪留箧。伤心处，挑灯不语，忍把旧情说。

凄绝。凤箫声咽。叹地下芳魂易灭。相思无限怅别。

尽抛却湘奁，玉环瑶玦。素娥明镜缺。早唱到霓裳断阕。

从今便，梦中相见，瘦影化秋蝶。
望涡流辞
晁补之（宋代）

望涡流兮浼浼，势南折兮东还。
水冲隈兮岸圮，嗟龙去兮几年。
俛余进兮藂祠，俨帝服兮神冠。
墙壁缋兮怪奇，泯蛇穴兮蜗盘。
列缺鞭兮雷辀，街两鳗兮骖鳣。
老龟起兮雾游，跂瑇瑁兮鳖鼋。
或若马兮非人，纷陪后兮导前。
木阴阴兮藻长，科斗舞兮下颠。
儵群出兮旅嬉，忽俱去兮不还。
意土国兮无龙，恐逃桷兮藏櫋。
帝有命兮时乘，亦隐隐兮填填。
世铄石兮流金，将谁职兮此愆。
包之水可揭也，涣之水可厉也。
前汝足其暨也，后汝跗其踬也。
江有鲵兮横渊，海有鲲兮翔天。
汝隘此兮往争，滔淫水兮八埏。
重曰：望其厓若有宅于隈。
不汝争于厓，汝安其隈，泽不必施也。
秦时石酒缸
释居简（宋代）

臃肿窥秦制，曾闻酿酒来。腹如包括胀，口作并吞开。

北筑饥难疗，东巡醉不回。痕云疑潋滟，馀沥晕苍苔。
题杨法部容闲阁
陈鹤（明代）

阁傍江城外，窗开云水间。
只因尘境远，自觉主人闲。
日落见归鸟，月明看远山。
移船候潮至，相送野僧还。
秋怀
甘复（元代）

空阶积寒叶，不觉秋已深。离人滞远道，愁思何能任。

日夕登高原，畅情群木阴。羁禽尚有栖，漂没仍至今。

片云生东岭，顷刻薄北岑。愿乘凉飙度，反彼川上林。
挽吕东莱先生
黄人杰（宋代）

天意高难问，胡为夺巨贤。
后生安取正，圣道不容传。
感意悲风木，伤心惨暮烟。
翩翩丹旐去，徒有泪潸然。
鉴古韵语五十九首 其四十五 懿宗僖宗
孙承恩（明代）

唐室懿僖日，真为板荡辰。普天多寇盗，继世总昏嚚。

已是垂亡地，犹堪杀谏臣。谁云天降罚，酿恶尽由人。
先兄中散挽歌词四首 其一
葛胜仲（宋代）

昂昂鹤骨素康彊，微疢生朝罢举觞。尚冀魂随香釜反，那知人逐绮琴亡。

禁方不验三茅洞，遗墨空留二老堂。从此幽栖风雨夜，一翻姜被一凄凉。
宿华阴怀马侍御按节河中
孟洋（明代）

客路倦兹游，空堂此何夕。明灯促簿书，春星动檐隙。

渭北鸿雁来，猿吟华山侧。浊流一何深，佳人杳难即。

遥遥钦德音，茫茫阻颜色。笑言故山庐，繁华忆畴昔。

皎月照岩阿，凝霜肃荆棘。萧萧骢马鸣，豺狼遁其迹。

岂不慰遐思，终焉感离析。思欲往从之，安能生羽翮。

临风缄素书，书短不盈尺。上言加餐饭，下言崇明德。
出京晚宿芦沟桥
陈克侯（明代）

边臣祇远役，去去梦魂劳。望日辞仙掌，临霜拭宝刀。

嘶群征马急，避缴度鸿高。便有银鱼在，那能换市醪。
喜孙徵君复归夏峰 其一
王紫绶（清代）

月出夏峰空，风高乔木冷。夜来雪色多，门外添人影。
道间厌苦泥淖思亟还家安坐讲习用择之韵呈二贤友
朱熹（宋代）

客路泥涂正所忧，可堪云物更油油。向来结友轻千里，此去还家且一丘。

妙处自应从我得，躬行肯使叹吾犹。两贤定许相提挈，厚意何胜杂佩酬。
江岸阻风阴晴不定晚复见月诗以志之
孔庆瑚（清代）

波流迅若驰，船泊转疑退。夕阳挂篷角，水光摇橹背。

江面暗潮挂，京口群山对。东风扶云行，天半倏如晦。

骤雨须臾来，跳珠入船碎。兴阻击楫歌，倦欲欹枕寐。

晴云一线明，仿佛得秋意。清声振芦苇，微凉逗衣袂。

虫响正未歇，蚊阵时复肆。月影入船窗，窥人人未睡。
春集东园赋得萼字
王洙（宋代）

燕退朝事希，鸣驺出云阁。
近游速朋彦，名园接闉郭。
幽芳尚闲整，新樾已清漠。
欢谈一坐倾，递饮百分涸。
我亦醒而狂，遵溪纵行乐。
晚驾方惜归，正巾坠香萼。
香积寺午斋
程公许（宋代）

峻陟龙门路，来参鸡骨师。
楼台春雨霁，鱼鼓午斋时。
倦憩僧留话，荒寻仆僮随。
一筇支野步，且以暮为期。
送张君仪太祝签判奉宁军
梅尧臣（宋代）

社雨燕巢空，古陂菱叶老。
燕去春当还，菱枯秋不早。
莫以西风高，於焉乱怀抱。
指途无几里，驶马一秣草。
彼美贤主公，文章为世宝。
笑谈樽俎间，勿负风月好。
送吴著
李覯（宋代）

好学诚虽笃，事亲心不忘。
秋风满黄叶，归路正重阳。
力行宜无改，脩辞况有方。
起家知可望，兰秀自闻香。
谢池春
陆游（宋代）

贺监湖边，初系放翁归棹。小园林、时时醉倒。春眠惊起，听啼莺催晓。叹功名、误人堪笑。

朱桥翠径，不许京尘飞到。挂朝衣、东归欠早。连宵风雨，卷残红如扫。恨樽前、送春人老。
李仓子长按行偶成四韵奉呈
吴芾（宋代）

强把州麾楚水东，星轺临按偶相逢。
平居已是同闾里，岁晚还来托部封。
千里江山多契阔，一樽风月且从容。
我将投绂林泉去，拭目公归侍九重。
凉轩
吴戭（宋代）

便斋素迫隘，为敞一轩清。
畏暑不能到，好风常自生。
簷牙透山色，砌脚逗泉声。
事集民安堵，琴棋此适情。
赠曹大参仲礼并简高大参子业 其一
严嵩（明代）

岳伯中州彦，文章有舅风。破溟鲸力健，驰野骥群空。

翰苑名无忝，藩垣位巳崇。相逢仍遽别，投赠意何穷。
葬花吟
曹雪芹（清代）

花谢花飞花满天，红消香断有谁怜？
游丝软系飘春榭，落絮轻沾扑绣帘。
闺中女儿惜春暮，愁绪满怀无释处。
手把花锄出绣帘，忍踏落花来复去。
柳丝榆荚自芳菲，不管桃飘与李飞；
桃李明年能再发，明年闺中知有谁？
三月香巢已垒成，梁间燕子太无情！
明年花发虽可啄，却不道人去梁空巢也倾。
一年三百六十日，风刀霜剑严相逼；
明媚鲜妍能几时，一朝漂泊难寻觅。
花开易见落难寻，阶前愁杀葬花人，
独倚花锄泪暗洒，洒上空枝见血痕。
杜鹃无语正黄昏，荷锄归去掩重门；
青灯照壁人初睡，冷雨敲窗被未温。
怪奴底事倍伤神？半为怜春半恼春。
怜春忽至恼忽去，至又无言去未闻。
昨宵庭外悲歌发，知是花魂与鸟魂？
花魂鸟魂总难留，鸟自无言花自羞；
愿侬此日生双翼，随花飞到天尽头。
天尽头，何处有香丘？
未若锦囊收艳骨，一抔净土掩风流。
质本洁来还洁去，强于污淖陷渠沟。
尔今死去侬收葬，未卜侬身何日丧？
侬今葬花人笑痴，他年葬侬知是谁？
试看春残花渐落，便是红颜老死时；
一朝春尽红颜老，花落人亡两不知！——程高通行本

花谢花飞飞满天，红消香断有谁怜？
游丝软系飘春榭，落絮轻沾扑绣帘。
闺中女儿惜春暮，愁绪满怀无释处。
手把花锄出绣帘，忍踏落花来复去？
柳丝榆荚自芳菲，不管桃飘与李飞。
桃李明年能再发，明年闺中知有谁？
三月香巢已垒成，梁间燕子太无情！
明年花发虽可啄，却不道人去梁空巢也倾。
一年三百六十日，风刀霜剑严相逼。
明媚鲜妍能几时？一朝漂泊难寻觅。
花开易见落难寻，阶前闷死葬花人。
独倚花锄泪暗洒，洒上空枝见血痕。
杜鹃无语正黄昏，荷锄归去掩重门。
青灯照壁人初睡，冷雨敲窗被未温。
怪奴底事倍伤神？半为怜春半恼春。
怜春忽至恼忽去，至又无言去不闻。
昨宵庭外悲歌发，知是花魂与鸟魂。
花魂鸟魂总难留，鸟自无言花自羞。
愿奴胁下生双翼，随花飞到天尽头。
天尽头，何处有香丘？
未若锦囊收艳骨，一抷净土掩风流！
质本洁来还洁去，强于污淖陷渠沟。
尔今死去侬收葬，未卜侬身何日丧？
侬今葬花人笑痴，他年葬侬知有谁？
试看春残花渐落，便是红颜老死时。
一朝春尽红颜老，花落人亡两不知！——甲戌本

花谢花飞花满天，红消香断有谁怜？
游丝软系飘春榭，落絮轻沾扑绣帘。
帘中女儿惜春莫，愁绪满怀无处诉。
手把花锄出绣帘，忍踏落花来复去？
柳丝榆荚自芳菲，不管桃飘与柳飞。
桃李明年能再发，明岁闺中知有谁？
三月香巢已垒成，梁间燕子太无情！
明年花发虽可啄，却不道人去梁空巢也倾。
一年三百六十日，风刀霜剑严相逼。
明媚鲜妍能几时？一朝漂泊难寻觅。
花开易见落难寻，阶前闷杀葬花人。
独把香锄泪暗洒，洒上花枝见血痕。
杜鹃无语正黄昏，荷锄归去掩重门。
青灯照壁人初睡，冷雨敲窗被未温。
怪奴底事倍伤神？半为怜春半恼春。
怜春忽至恼忽去，至又无言去不闻。
昨宵庭外悲歌发，知是花魂与鸟魂。
花魂鸟魂总难留，鸟自无言花自羞。
愿奴胁下生双翼，随花飞落天尽头。
天尽头，何处有香丘？
未若锦囊收艳骨，一抔冷土掩风流。
质本洁来还洁去，强于污淖陷渠沟。
尔今死去奴收葬，未卜奴身何日亡？
奴今葬花人笑痴，他年葬奴知是谁？
试看春残花渐落，便是红颜老死时！
一朝春尽红颜老，花落人亡两不知。——周汝昌校本
九月十四日夜鸡初鸣梦一故人相语曰我为莲华
陆游（宋代）

白首归修汗简书，每因囊粟戏侏儒。
不知月给千壶酒，得似莲华博士无？
点绛唇 其二 杨花
尤侗（清代）

新绿排衙。问伊何事轻妆卸。夭斜顽耍。惹得黄鹂骂。

无主东风，来去随他罢。怜今夜。落红偷嫁。同宿雕栏下。
秋篱集字
符曾（清代）

篱下西风残照天，一声新雁落云边。霜枝露叶为谁澹，秋色晚香殊自怜。

瘦蝶相邀人对酒，远山微见翠生烟。不知名处君须记，坐忆春丛又隔年。
访道者不遇
杜荀鹤（唐代）

寂寂白云门，寻真不遇真。只应松上鹤，便是洞中人。

药圃花香异，沙泉鹿迹新。题诗留姓字，他日此相亲。
题北村六首
张载（魏晋）

负郭吾庐二顷田，面山临水跨通川。
苏秦妾妇无高识，盛诧腰间六印悬。
踏青四首 其四
区益（明代）

端居厌局促，散发步郊坰。绿杨夹道垂，飞鸟向人鸣。

天地怜物色，昨雨今日晴。乘此恣閒游，豁我怀春情。

生年不满百，宁求千岁名。藜藿足自充，焉用鼎钟烹。

春华不再扬，皓月无终盈。物理从乃尔，戚戚竟何营。

寄谢世间人，有酒且尽倾。
赠吴圆（抒情诗）
李曜（唐代）

经年理郡少欢娱，为习干戈间饮徒。

今日临行尽交割，分明收取媚川珠。
次韵姚令威郎中九日部宿
史浩（宋代）

堂堂老诗匠，持被入星省。乌帽不冲风，青绫怯馀冷。

岂无菊蕊杯，莫洗寸心耿。却呼短檠来，共此良夜永。
南乡子·两手擘鸿蒙
佚名（宋代）

两手擘鸿蒙。慧剑飞来第一峰。外道修罗惊缩项，神通。造化元来在掌中。锻炼玉炉红。＊＊吹嘘藉巽风。十月脱胎吞入腹，坤宫。立见三清
见王宣子侍郎二首
杨万里（宋代）

老去浑多难，愁来敢怨天。
生遭文字误，更结簿书缘。
苦忆悬间榻，难回雪後船。
三年才一见，百岁几三年。
腊日出猎二首 其二
韩琦（宋代）

习平礼乐存形器，要阅兵须有杀生。故备奸戎侔斩伐，唯于畋猎可申明。

妖狐胆裂逃终戮，老鹘拳高下必精。大获未能矜小得，几何人不哂吾行。
杨仲博生日
魏了翁（宋代）

任教寒畯着先鞭，尽使权豪紊选班。
纵诮我迂嗤我矫，个中所负重於山。
肃州八景 其四 嘉峪晴烟
戴弁（明代）

烟笼嘉峪碧岧峣，影拂昆仑万里遥。暖气常浮春不老，寒光欲散雪初消。

雨收远岫和云湿，风度疏林带雾飘。最是晚来闲望处，夕阳山外锁山腰。
寄尧夫三首
吕诲（宋代）

去年同作南迁客，今日更持刺史权。
推挽试知民吏意，无因谈会向尊前。
春晚过程竹溪用韵
陈铎（明代）

春日春盘荐白鱼，地幽全胜野人居。
诗篇静阅新晴后，茶臼闲敲午梦余。
花落语莺还在树，竹深流水细通渠。
将军莫厌过从数，几日东桥有报书。
云安下岩二首
冯时行（宋代）

系缆江沙静，杖藜岩谷春。
花依竹色好，草入涨痕新。
占笋苔初破，尝梅客遽颦。
篙师勿槌鼓，幽兴苦留人。
并工
叶适（宋代）

并工催作趁春前，又值春归一莞然。
新笋顿能长数尺，晚花宽与待明年。
回廊寂寂为苔地，后塔阴阴造雨天。
坐睡不惊还自觉，鬓须将老到衰边。
风
韩琮（唐代）

竞持飘忽意何穷，为盛为衰半不同。偃草喜逢新雨后，

鸣条愁听晓霜中。凉飞玉管来秦甸，暗袅花枝入楚宫。

莫见东风便无定，满帆还有济川功。
西湖寺
李复（宋代）

旧闻宣律师，戒行极精苦。
眉毫出宝珠，锡杖解斗虎。
登坛三十年，布萨度缁侣。
故物今余何，石像暴风雨。
送诸方行化 其一
释守卓（宋代）

衲僧无作为，亦不坐无作。红尘本自寂，谁解释尘纷。

一机虽妙常，要如千钧弩。弩满发机全，破的惟等闲。

持此入红尘，是谓尘中眼。应变犹如如，善导无所事。

贫富自谁何，知音即所遇。得意早归来，资吾无尽藏。
凫鹥亭
关景仁（宋代）

古有凫鹥诗，喜物游太平。
今见凫鹥亭。夜安洲渚棲，
书无罗风惊。群嬉固俦匹，
适意相飞鸣。春风藻荇稠，
夜雨波澜清。特以王泽深，
遂此微物生。飞甍枕榛台，
缭绕寒芜城。府目瞰清泚，
日羡凫鹥情。自惟县令暇，
朝夕亲编氓。土瘠民半馁，
役频民少宁。嗟尔多蹙迫，
岂与凫鷖并。我心徒尔嗟，
奈何存典刑。尔劳悯以恕，
匀重移之轻。庶几皆有乐，
共戴君聪明。民安令亦暇，
临流解尘缨。座岁可归去，
白发南山耕。
阻风燕子矶游永济寺口号 其二
李天英（清代）

孤亭如翼浪如雷，划断东流向北回。欲问南朝旧时事，寒鸦啼过雨花台。
句
张谷山（宋代）

可惜荼蘼都过了，近来犹自有蔷薇。
诸葛丰
文同（宋代）

少年名特立，初为贡公起。
元帝擢司隶，刺举无所避。
间者何久阔，京师语如此。
驰车下许章，去节自丰始。
上书擿章恶，此举诚可喜。
奈何少恩恕，春夏常系治。
人多讼其短，遂徒城门尉。
复列堪猛过，上为之切齿。
制诏白其罪，不忍下丰吏。
丰初在朝时，数道堪猛美。
失职乃自取，不内省诸己。
反惑怨其他，转誉以为毁。
不欲加以刑，上怜之老矣。
庶人终于家，反覆丰可耻。
遣兴
陆游（宋代）

湖海元为汗漫游，误恩四领幔亭秋。
扫空薄禄始无媿，闭上衡门那得愁？汤嫩雪涛翻茗碗，火温香缕上衣篝。
床头亦有闲书卷，信手拈来倦即休。
洞仙歌（赠太易）
朱敦儒（宋代）

风流老峭，负不群奇表。弹指超凡怎由教。把俗儒故纸，推向一边，三界外、寻得一场好笑。

尘缘无处趓，应见宰官，苦行公心众难到。这功名富贵，有也寻常，管做得、越古超今神妙。待接得、众生总成佛，向酒肆淫房，再逞年少。
客路
吴仁璧（唐代）

人寰急景如波委，客路浮云似盖轻。

回首故山天外碧，十年无计却归耕。
杂诗三首 其一
张华（魏晋）

晷度随天运，四时互相承。东壁正昏中，涸阴寒节升。

繁霜降当夕，悲风中夜兴。朱火青无光，兰膏坐自凝。

重衾无暖气，挟纩如怀冰。伏枕终遥昔，寤言莫予应。

永思虑崇替，慨然独拊膺。
宛丘作
宋祁（宋代）

宛丘真善地，承诏幸班春。铃下听无讼，日边来有人。

吟馀多感客，睡足本慵身。虮虱休相贺，吾今汤沐频。
杂言
僖同格（清代）

古墓金台阴，深林若城府。墓前老华表，夜半作人语。

不知语向谁，凄音杂寒雨。宁事燕昭王，莫见张广武。
晓亭
史安叔（宋代）

短褐冲风立晓亭，无端物物搅诗情。梅边正被寒山恼，又听松梢衮雪声。
送张芝卿
陈师道（宋代）

相逢已偶尔，告别更苍然。
离合惊时换，行藏乃世缘。
君无学干禄，我亦赋归田。
泗水秋山外，长安夕照边。
送卢司业浚卿再赴南都 其一
谢榛（明代）

相忆江湖远，相逢京国初。羽觞春欲动，宫漏夜何如。

客久惭怀刺，年衰可著书。君仍金马诏，吾竟白云居。
和安上弟游湖山诸寺二首
苏颂（宋代）

四百僧居胜沃洲，北连高岭万松稠。
似将天下江湖景，都作云屏置一州。
【南吕】一枝花　送人入道
李致远（元代）

白云留故山，晓月流清涧。西风吹渭水，落叶满长安。龙虎痴顽，正要别真
赝，都来方寸间。内丹成未饮刀圭，宦情远不登仕版。
【梁州】无中有娇儿姹女，有中无火枣金丹。温温铅鼎清光烂。一泓水静，
一片云闲。一轮月满，一点神安。断七情宝剑光寒，避三尸午夜更残。秘天真离
坎交驰，纵玄旨乙庚配绾，炼希夷金木间关。药阑，岁晚，黄精满地和烟拣，安
排净蚌珠灿。耿耿灵台照夜阑，去蕙留兰。
【尾声】辨清浊不在青白眼，夸悬解何劳道上肝。银海澄澄洞诸幻，快还，
九山，满地松风洞天晚。　孤闷
花梢消杜宇魂，藕丝系鸳鸯足。春风丹凤只，夜月翠鸾孤。对景萧疏，空忆
如簧语，最添心上苦。冷清清沉水香残，昏惨惨灯花穗吐。
【梁州】东墙女空窥宋玉，西厢月却就崔姝。便休题月下老姻缘薄。风流偏
阻，好事多辜。蓝田隐璧，沧海遗珠。桃源洞山谷崎岖，阳台路云雨模糊。书斋
中勉强韩香，兰房中生疏郑五，泾河边不寄龙书。怨苦，自取。世间情知他是甚
娘般物，自嗟叹静思虑。直教柳下惠开门不秉烛，薄命寒儒。
【尾】一天愁寻杀裴生杵。千点泪啼斑湘女竹。一轮皓月当空正隐在云雾。
量半幅，素楮，诉不尽燕燕莺莺半分语。
送张寺丞
章甫（宋代）

知己不易得，相知贵知心。
我行遍四方，公独知我深。
公如千丈松，凛凛有直气。
我如松下草，亦有傲霜意。
公分刺史符，朅来淮上州。
而我倦游者，振衣从公游。
花月醉管弦，江山随杖履。
激水湔穷愁，逢人赏佳句。
政成公入觐，酒尽客语离。
叠鼓催发船，不顾邦人悲。
邦人勿深悲，宣室定前席。
公必念尔民，还陈治安策。
吾君自神圣，事君公不欺。
祝公但加餐，慰此邦人思。
谢赵生惠芍药三首
陈师道（宋代）

从微至老走风尘，喜见乡园第四春。
独舞东风醉西子，政缘无语郤宜人。
浮石亭
孟郊（唐代）

曾是风雨力，崔巍漂来时。落星夜皎洁，近榜朝逶迤。

翠潋递明灭，清潈泻欹危。况逢蓬岛仙，会合良在兹。
次亚愚韵
王谌（南北朝）

万里春光眼界明，半处斜日醉魂醒。
有时梦入庐山去，瀑布声中拄杖行。
太湖石
萧立之（宋代）

曾共铜驼荆棘里，也看金谷艳阳时。汉唐□□□□□，□著兴亡却□□。
题开先
陈宓（宋代）

距城近只十五里，三度来游两载中。
山骨潄来成白玉，水痕深载见苍龙。
竹间待月为佳友，柱上留题忆长公。
此去重来知几日，携家恋别莫匆匆。
金陵杂兴二百首
苏泂（宋代）

青山渺渺水迢迢，王气千年久未消。
独客重来睹风景，江头犹有女吹箫。
道中见茶花
严粲（宋代）

朝来露湿欲寒天，谁赏幽芳古道边。风味十分留贡焙，浮花正自不须妍。
和梁次张得酒之作
吴芾（宋代）

在处人争馈五浆，风标端是紫微郎。
已能遣兴追工部，更欲消忧对杜康。
阐教暂烦临水泮，趋朝行见裛天香。
老夫素乏惊人句，徒叹辞锋未易当。
赠梦符朝议
孔武仲（宋代）

人笑公衣不浣濯，我惮公心霜雪明。
青衫仕宦有真气，白首乡闾无恶声。
相逢回首又再岁，暂去还来观太平。
何事南归太果决，萧然远作玉溪生。
虞美人·鸳鸯碧瓦寒留雪
王之望（宋代）

鸳鸯碧瓦寒留雪。玉树先春发。小楼歌舞夜流连。月落参横、一梦绕梅边。尊前酒量谁能惜。都是高阳客。十分莫厌羽觞传。半醉娉婷、云鬓亸金钿。